ארז גרשטיין

שער גיליון [[במחנה שפורסם לאחר נפילתו של תא"ל ארז גרשטיין בדרום לבנון]]
ארז גרשטיין (13 במרץ 1960 – 28 בפברואר 1999) היה תת-אלוף בצה"ל, מפקד יחידת הקישור ללבנון (יק"ל). נהרג ממטען צד בלבנון.

== ביוגרפיה ==
גרשטיין נולד בבית חולים העמק בעפולה לשולה (קישיק) שעלתה מסוריה ורפאל גרשטיין שעלה מארגנטינה. היה הבכור בין שלושה ילדים. גדל והתחנך בקיבוץ רשפים, וכילד התעניין בטבע, ארכאולוגיה וגאוגרפיה של ארץ ישראל. למד בבית הספר היסודי ברשפים ובתיכון למד במוסד החינוכי גלבוע בתנאי פנימייה עם נערים מקיבוצים אחרים. כנער, עבד גרשטיין בענף מִדְגֶּה של הקיבוץ. טרם גיוסו התנדב לחצי שנת שירות בקיבוץ הראל.

בינואר 1979 התגייס לצה"ל והתנדב לשרת בשייטת 13 ("הקומנדו הימי"). אחרי שנה הודח מן השייטת ועבר לשרת בחטיבת גולני. בשלשת החודשים הראשונים שירת בפלנ"ט, ולאחר מכן עבר לסיירת גולני. בסיירת עבר מסלול הכשרה כלוחם, קורס מ"כים חי"ר ולקח חלק באימונים ופעילות המבצעית במסגרת הסיירת והחטיבה. לאחר שסיים בהצטיינות קורס קציני חי"ר, מונה למפקד צוות בסיירת גולני ופיקד עליו במבצע שלום הגליל. גרשטיין הוביל את הצוות בפעולה לכיבוש הבופור, נפצע קל בזרועו אך המשיך להילחם. בתום הקרב פונה לבית חולים, אך כעבור יומיים התעקש וחזר אל יחידתו בלבנון. בפברואר 1983 השתחרר מצה"ל כסגן מפקד פלוגה. בתקופת האזרחות השתלב בעבודה בקיבוץ, והיה לסדרן רכב. ביוני 1983 יצא לטיול תרמילאים באמריקה הצפונית והדרומית עם חברתו וחזר לאחר כשנה לארץ, התגייס לשב"כ אך במהלך ההכשרה החליט שאיננו רוצה לעסוק בתחום הזה.

באוגוסט 1985 בעקבות קול קורא של מח"ט גולני צבי פולג, חזר לשירות בקבע ופיקד על פלוגה בגולני בגדוד 12. בתפקידו זה שקד על העלאת רמת החיילות והכושר הגופני והפך את הפלוגה לאחת מהטובות בחטיבה. בתפקידו הבא שימש קצין המבצעים של חטיבת גולני, ב-1987 מונה למפקד סיירת גולני, ופיקד על פעולות נועזות ברצועת הביטחון בלבנון. באחד המבצעים ביצע כוח בפיקוד מפקד חטיבת גולני, אל"ם גבי אשכנזי, פשיטה על בסיס חזבאללה שמוקם בחווה חקלאית המכונה מזרעת אל-חמרא שברמת נבטיה. כוח החוד, שהורכב מאנשי הסיירת, בפיקוד של גרשטיין, נע בחשאי עד שהיה בקרבתם של המחבלים והרגם. תחת פיקודו של גרשטיין לקחה הסיירת חלק במבצע "כחול וחום", בו הייתה למעשה, הכוח היחיד שהשלים את משימתו ופגע במספר רב של מחבלים מחד, ולא ספג נפגעים מאידך.

בשנת 1989 מונה למפקד גדוד 51 של גולני והוביל אותו בפעילות מבצעית בלבנון כנגד מחבלי החזבאללה. אז גם עבר לגור עם חברתו, הרטל, בקיבוץ יגור. בשנת 1991 מונה למפקד גדוד 17 בביסלמ"ח. במהלך כהונתו כמ"פ ומג"ד שם דגש על חינוך, ובפרט על חינוך לאהבת ארץ ישראל והכרתה. בשנת 1993 הועלה לדרגת אלוף-משנה ומונה למפקד החטיבה המזרחית ביחידת הקישור ללבנון (יק"ל) שם נאלץ לטפל גם בבעיות האוכלוסייה האזרחית בנוסף למלחמה עיקשת במחבלים. במהלך תפקידו למד ערבית וכונן יחסים טובים עם המקומיים. גם כמפקד חטיבה הקפיד ארז להיות בחזית הלחימה, הוביל כוחות ברצועת הביטחון, ובאחד המקרים הרג שני מחבלים בסמוך לג'בל א- רפיע. בשנת 1994 יצא ללימודים במכללה לביטחון לאומי ובאוניברסיטת חיפה, וסיים תואר ראשון במדע המדינה.

באוגוסט 1995 מונה למפקד חטיבת גולני. באותה שנה התחתן עם הרטל ובנה את ביתו במושב היוגב.
גרשטיין בלט כמפקד החטיבה בהפעלה מקורית של סיירת החטיבה במבצעים מיוחדים כנגד החזבאללה בלבנון. בסמוך למועד סיום תפקידו כמפקד החטיבה אירע אסון השריפה בוואדי סלוקי, בו נהרגו חמישה מלוחמי החטיבה ונפצעו חמישה נוספים. לאחר מכן שימש סגן מפקד עוצבת געש בשנים 1997–1998, ב-1998 הועלה לדרגת תת-אלוף ומונה למפקד יחידת הקישור ללבנון. בתקופה זו התנהל מאבק אזרחי בהנהגת תנועת ארבע אמהות כנגד הישיבה בלבנון, וגרשטיין התבטא בפומבי נגדן ואמר כי ההפגנות בישראל יוצרות איום על החיילים, מכיוון שהן מעודדות את החזבאללה.

ב-28 בפברואר 1999 (י"ב באדר ה'תשנ"ט) נהרג גרשטיין ממטען צד של חזבאללה שהופעל לעבר מכונית המרצדס המשוריינת שבה נסע בקרבת מוצב כאוכבא ברצועת הביטחון ליד צומת סוק אל חאן, לאחר שחזר מביקור של ניחום אבלים בביתו של איש צד"ל שנהרג, בכפר הלבנוני שבעא. השיירה נסעה לכיוון מפקדת עוצבת לבנון במטולה. בפיצוץ, שגרם להתהפכות המכונית, נהרגו גם נהגו , קשרו וכתב קול ישראל בצפון אילן רועה, שהתלווה אל גרשטיין למשימת סיקור. בפברואר 2018 פרסמה רשת "אל-מנאר" סרטון המתעד לכאורה את הפיצוץ שגרם למותו של גרשטיין.

אחרי מותו של הקצין הבכיר בלבנון, התגברה הדרישה הציבורית בישראל לסגת מרצועת הביטחון. אהוד ברק המועמד לראשות הממשלה אמר במהלך מסע הבחירות שלו שיפעל ליציאת צה"ל מלבנון, ולאחר בחירתו הוביל את יציאת צה"ל מלבנון במאי 2000.

גרשטיין הובא למנוחות בבית העלמין בקיבוץ רשפים. הותיר אחריו את רעייתו, הרטל (לבית ילין), ובן משותף, עומר, שנולד ב-1997.

== דמותו ==
ביסלמ"ח 17 בו שימש ארז בעבר כמפקד גדוד]]
גרשטיין נהג, בכל שירותו בצה"ל, להסתובב ללא רצועה לנשק, כשרק ידו מחזיקה בנשק, כדי "להיות מוכן תמיד". כאשר היה מ"פ בגדוד 12 של גולני חייב את כל פלוגתו בטירונות ללכת עם הנשק כאשר הרצועה תלויה על הצוואר (תלה צוואר) במצב של מוכנות לקרב. ידיעת הארץ הייתה מאוד חשובה לו. בכל מקום חדש שהגיע עם חייליו, טרח להסביר להם מהו האזור והיישובים שקיימים בו. לעיתים היה מוכן לוותר על אימונים צבאים בשביל ללמד על אזור מסוים, ואף אמר "החינוך זה האימונים". כאשר פלוגתו הגיעה למשימות בט"ש בחזית רמת הגולן, הבטיח שבוע חופש ("רגילה") לכל מי שילמד בעל פה את שמות כל היישובים היהודים בגולן, והעניק את החופש לשניים מהחיילים שהצליחו במשימה.

כמח"ט גולני אסר על הפקודים שלו להשתטח על קברי חבריהם. אמר שיש לכבד את זכר הלוחמים בעמידה, ומי שכואב לו שילך לנחם את משפחות הנופלים שלהן הרבה יותר כואב. חינך את חייליו לחתירה למגע, ואף טען שהמסתערים תמיד מנצחים. קצינים רבים העידו על הנחישות שלו לבצע תרגילים ומשימות, כאשר התנאים נעשים קשים מדי והם נטו לוותר ולהפסיקם. גרשטיין נחשב לאורך תקופת שירותו לסמל ולמודל בעבור החיילים אשר שירתו בלבנון. קצינים רבים העידו לאחר מותו כי השפיע עליהם עמוקות ובהם תא"ל משה (צ'יקו) תמיר שייחד לו פרק בספרו מלחמה ללא אות.

=== הנצחה ===
לזכרו הוקמו מפעלי הנצחה שונים ובהם כפר אקולוגי "נווה ארז" על שמו סמוך ליישוב מעלה מכמש שבמזרח בנימין, שיקום שביל טיול בנחל יצפור שבהר הגלבוע, ונקרא על שמו בניין מחלקת הנוער והצעירים במועצה האזורית עמק יזרעאל.

כל שנה נערך בעמק יזרעאל טיול לנוער עמק יזרעאל לזכרו של ארז גרשטיין.

כמו כן, באוגוסט 2017 נתרם לזכרו על ידי משפחתו רכב שטח הצלה לארגון איחוד הצלה סניף יקנעם והסביבה.

== גלריה ==
<gallery widths="220" heights="200">
קובץ:במחנה-גיליון 8-ארז גרשטיין 2.jpg|סרן גרשטיין מימין לצידו: דן שומרון ומח"ט גולני דאז אל"ם גבי אשכנזי
קובץ:במחנה-גיליון 8-ארז גרשטיין.jpg|ארז גרשטיין כמח"ט גולני סוקר את לוחמיו בתנוחה אופיינית
קובץ:במחנה-גיליון 8-ארז גרשטיין וסעדי.jpg|ארז גרשטיין עם רפיק סעיד בביקור בכפר שבעא, שעה לפני שנהרג
קובץ:במחנה-גיליון 8-ארז גרשטיין 1.jpg
קובץ:במחנה גיליון 8 18.3.99-עמודים נבחרים page-0012.jpg|דברי ההספד של הרמטכ"ל רא"ל שאול מופז לגרשטיין כפי שפורסמו בגיליון במחנה.
קובץ:תמונת_השקת_רכב_שטח_-01.jpg|טקס השקת רכב שטח של איחוד הצלה לעילוי נשמת תת-אלוף ארז גרשטיין
קובץ:Security Zone in Lebanon Campaign Ribon. VII.jpg|הרמטכ"ל אביב כוכבי מעניק למשפחתו של גרשטיין את אות המערכה ברצועת הביטחון בהיותו בכיר הנופלים במערכה, יוני 2021
</gallery>

==לקריאה נוספת==
* אהוד ערן, תמצית געגוע - סיפורו של ארז גרשטיין והמלחמה בלבנון, ידיעות ספרים, 2007.
* משה (צ'יקו) תמיר, מלחמה ללא אות, הוצאת מערכות - משרד הביטחון, 2005, עמודים 217–223.
* בצל הארז - [http://www.youtube.com/watch?v=skiUEsUHGV4 חלק א] [http://www.youtube.com/watch?v=Xyimg69IvA8 חלק ב], [http://www.youtube.com/watch?v=NPxRfAwgviI חלק ג], [http://www.youtube.com/watch?v=kJn1kdE37OM חלק ד], [http://www.youtube.com/watch?v=TxV-w4ZlCaY חלק ה], [http://www.youtube.com/watch?v=n2H5G3cktng חלק ו], סרט הנצחה, אתר יוטיוב

==קישורים חיצוניים==

* [https://web.archive.org/web/20090501182341/http://www.golani.co.il/show_item.asp?itemId=2770&levelId=60691&itemType=3&prm=t=5 קורות חייו] באתר חטיבת גולני
* 
* 
* 
* סא"ל בעז זלמנוביץ ורס"ן עוזי בן-שלום, [https://web.archive.org/web/20100917021159/http://mazi.idf.il/6300-9405-HE/IGF.aspx דור לבנון], ביטאון ביבשה גיליון 14, 21 ביולי 2010.
* אמיר בוחבוט, [http://www.nrg.co.il/online/1/ART1/550/876.html לגדול בלי אבא שבמותו הפך לאגדה], nrg, 1 במרץ 2007.
* אמיר בוחבוט, [http://www.nrg.co.il/online/1/ART1/550/715.html אחרי האזכרה לגרשטיין, נפטר אביו ממחלה], nrg, 1 במרץ 2007.
* אחיקם משה-דוד, [http://www.nrg.co.il/online/1/ART1/550/715.html אזכרה לתא"ל גרשטיין: "היה אגדה עוד בחייו"], nrg, 26 בפברואר 2009.
* רני סנה, [https://web.archive.org/web/20120501181551/http://dover.idf.il/IDF/News_Channels/today/09/02/2701.htm קווים לדמותו], דובר צה"ל, 27 בפברואר 2009.
* [https://web.archive.org/web/20120113073435/http://www.gadsargolani.com/Web/Units/Palsar/UnitCommanders/2287.aspx ארז גרשטיין], באתר גדוד הסיור של חטיבת גולני.
* [https://www.fresh.co.il/vBulletin/showthread.php?t=410661&highlight=%E2%F8%F9%E8%E9%E9%EF+%F4%E2%F2%F0%E5#post4191750 שלוש עשרה שנים לנפילתו של תא"ל ארז גרשטיין ז"ל – סיפור קטן על מפקד גדול], באתר פרש
* אביחי בקר, [http://www.fresh.co.il/vBulletin/showpost.php?p=4541189&postcount=16 ארז של לבנון], הארץ, 1 במרץ 1999, כפי שהועלה באתר פרש.
* אלונה בר-און ובועז ארד, [http://www.fresh.co.il/vBulletin/t-410661-ארז_גרשטיין#post4478037 אנחנו למודים אירועים קשים], במחנה, 5 בספטמבר 1997, עמודים 10–13, כפי שהועלה באתר פרש.
* [https://web.archive.org/web/20141020211846/http://dover.idf.il/IDF/console/article_page.aspx?doc_id=18725&lang=hebrew תא"ל ארז גרשטיין ז"ל - רעות אמיתית], אתר צה"ל, 9 במרץ 2003.
* 
* .
* .
* אביחי בקר, [http://www.fresh.co.il/vBulletin/showpost.php?p=4563085&postcount=39 אל"ם א’ מח"ט גולני, דיוקן], מעריב מוסף שבת, 20 באוקטובר 1995, עמודים 8–9 ו-15, כפי שהועלה באתר פרש.
* עמוס הראל, [http://www.fresh.co.il/vBulletin/showpost.php?p=4478600&postcount=25 מפקד יחידת הקישור ללבנון: כוחו של חזבאללה נשחק בעימות עם צה"ל], הארץ, 9 ביוני 1998, כפי שהועלה באתר פרש.

== הערות שוליים ==

קטגוריה:מפקדי סיירת גולני
קטגוריה:מפקדי גדודים בחטיבת גולני
קטגוריה:מפקדי חטיבת גולני
קטגוריה:מפקדי החטיבה המזרחית ביחידת הקישור ללבנון
קטגוריה:מפקדי יק"ל
קטגוריה:תתי-אלופים בצה"ל
קטגוריה:חללי צה"ל ברצועת הביטחון
קטגוריה:רשפים: אישים
קטגוריה:בוגרי המוסד החינוכי גלבוע
קטגוריה:היוגב (מושב): אישים
קטגוריה:בוגרי אוניברסיטת חיפה
קטגוריה:אישים הקבורים בקיבוצים
קטגוריה:ישראלים שנולדו ב-1960
קטגוריה:ישראלים שנפטרו ב-1999
קטגוריה:מפקדי מחלקות במלחמת לבנון הראשונה
קטגוריה:חיילי חיל הרגלים במלחמת לבנון הראשונה